林俊
兵书峡（在归州芗溪口）
巫峡山，西来昂伏知几变。
扶舆转磅礴，浑沌开生面。
中擘行悬流，晴碧天一线。
石根浪文摺，龛窦相贯穿。
最高壁斗间，衣褶横素练。
参差缀红雪，黄云覆葱蒨。
其巅翳丛木，深窈兀古殿。
三窍连嵚崟，残简隐约见。
世传此兵书，异人之所撰。
大始留至今，文字磨灭半。
坤灵护取将，赤日下雷电。
吾闻蜀汉地，吴魏经百战。
赵宋亦后服，俘囚始郡县。
皇明取明升，旋凯不遗箭。
急峡掌为平，安流歌禹甸。
只今芗溪航，上下日百遍。
谁悲蜀道难，烟景有余恋。
理极乱恒倚，黄巾焰微煽。
飞书数上闻，宵旰重西眷。
素翁久收局，诏起填行院。
兵寄老一身，支撑出门倦。
仗剑追昔游，征衫泪为溅。
辞家日千里，许国心一片。
濒春雨绵密，溯峡风良便。
愿言扫妖氛，黄石授终卷。